ดูซีรี่ย์ : อยากให้เรื่องนี้ไม่มีโชคร้าย ซีซัน 2 จากหนังสือชุดที่ขายดีที่สุดในระดับนานาชาติ ในซีซัน 2 ของซีรีส์ผลงาน Netflix เรื่องนี้ จะนำผู้ชมมุ่งตรงเข้าสู่โลกมหากาพย์แห่งความขบขันอันดำมืดที่ลึกลับ นำแสดงโดย นักแสดงเจ้าของรางวัลเอมมี และ โทนี่ อวอร์ด อย่าง นีล แพททริค แฮร์ริส
ซีรีส์ อยากให้เรื่องนี้ไม่มีโชคร้าย (A Series of Unfortunate Events Season 2) เล่าเรื่องน่าเศร้าของเด็กกำพร้าโบเดลแลร์ – วิโอเล็ต, เคลาส์ และซันนี่ พวกเขาต้องพบกับ ท่านเคาท์ โอลาฟ ผู้ไม่จริงใจและไม่ยอมให้อะไรมาขัดขวางการแย่งมรดกมาจากเด็กๆ ภายในแผนการและการปลอมตัวของเขา พี่น้องตระกูลโบเดลแลร์ได้ค้นพบเงื่อนงำบางอย่างเกี่ยวกับการตายอย่างลึกลับของพ่อแม่ ที่เกี่ยวข้องกับองค์กรลับ และได้เริ่มที่ไขความลับของครอบครัวถูกเก็บไว้มานานแสนนาน
มาลินา ไวสส์แมน, หลุยส์ ไฮเนส, เพรสลีย์ สมิธ, แพทริค วอร์เบอร์ตัน และเค. ทอดด์ ฟรีแมน (และนักแสดงท่านอื่นๆ) กลับมารวมตัวกันอีกครั้งในซีซัน 2 นี้ นอกจากนั้นยังมีนักแสดงหน้าใหม่เพิ่มมากขึ้นไม่ว่าจะเป็น ลูซี พันช์, นาธาน ฟิลเลียน, โทนี่ เฮล, ร็อบบี้ อเมล, ซารา ริว, โรเจอร์ บาร์ท และเดวิด อลัน เกียร์ และนักแสดงอื่นๆ ซึ่งจะฉายให้รับชมทั้งสิบตอน ซีรีส์เรื่อง อยากให้เรื่องนี้ไม่มีโชคร้าย ซีซัน 2 มีทั้งหมด 10 ตอน ความยาวตอนละ 1 ชั่วโมง
สำหรับ ซีซันที่ 2 ของ A Series of Unfortunate Events ก็ดำเนินเรื่องต่อจากตอนจบของซีซันแรก โดยดัดแปลงเนื้อหาจากหนังสือ 5 เล่มต่อมาได้แก่ The Austere Academy The Ersatz Elevator The Vile Village The Hostile Hospital และ Carnivorous Carnival และยังคุมงานสร้างโดย แบรี ซอนเนนฟิลด์ เช่นเดิม ดังนั้นรสชาติที่เราคุ้นเคยตั้งแต่ซีซันแรกทั้งอารมณ์ตลกร้าย ความตื่นเต้นจากสถานการณ์เลวร้ายที่เหล่าพี่น้องโบเดอแลร์ต้องเผชิญยังอยู่ครบถ้วน รวมถึงทีมนักแสดงเดิมที่เราต่างติดใจจากซีซันแรกก็ตบท้ายกลับมาสานต่อเรื่องราวได้อย่างสนุกสนานมากเลยทีเดียว ทั้ง นีล แพตทริก แฮริส ที่ยังคงความร้ายกาจแฝงอารมณ์ตลกร้ายได้อย่างแม่นยำ มาลีนา ไวส์แมน ก็เปล่งประกายสดใสในบทไวโอเลต สาวนักประดิษฐ์หัวกะทิ หลุยส์ ไฮนส์ ก็กลับมาให้บรรดาแม่ยกเกาะจอรอลุ้นกับการถอดรหัสของหนุ่มแว่นหน้ามนสุดหล่อ รวมถึง เพรสลี สมิธ ที่แม้จะยังอ้อแอ้แต่ความน่ารักอยู่ในระดับทำลายล้างและสร้างความสนุกแบบเบิ้ลสามให้ทุกสถานการณ์ให้เราทั้งหัวเราะ และลุ้นจนเหนื่อยเลยทีเดียว
สำหรับธีมหลักของซีซันนี้คงหนีไม่พ้นการพูดถึงมุมมองของเด็กที่มีต่อผู้ใหญ่ในฐานะผู้ปกครองที่มักจำกัดสิทธิในการแสดงออกของเด็กๆ ทั้ง ผ.อ.โรงเรียนออสแตร์ในสองตอนแรก ไปจนถึงสภาผู้อาวุโสในเมือง VFD ที่ปกครองระบอบเผด็จการและออกกฎที่ไม่สนใจความต้องการของเยาวชนเลยสักนิด และด้วยเนื้อหาส่วนนี้เลยทำให้ A Series of Unfortunate Events ซีซันนี้มีเนื้อหาสาระที่ชวนถกเถียงกันต่อถึงระบบการศึกษาและสังคมที่แวดล้อมเยาวชนอยู่อย่างน่าคิด และชวนให้เราสำรวจตัวเองว่าเราได้สร้างสังคมแห่งการเรียนรู้และเสรีภาพในการแสดงออกให้แก่เยาวชนอย่างเพียงพอแล้วหรือยัง
และในซีซันนี้ งานสร้างของโบ เวลช์ ก็ยิ่งอลังการงานสร้างมากขึ้น ทั้งโรงเรียนออสแตร์ที่ให้ความรู้สึกลึกลับแบบโรงเรียนประจำ ความพิสดารของบรรดาคฤหาสน์ หรือร้านอาหารเพี้ยนๆที่เราไม่มีวันได้เจอในโลกความจริงแน่ๆ เมืองแห่งอีกาที่มีบรรดาผู้เฒ่าคร่ำครึอนุรักษ์นิยม รวมถึง โรงพยาบาล และ คณะละครสัตว์ ที่ออกแบบงานสร้างออกมาในสไตล์โกธิค ดูลึกลับมืดทึมแต่เล่นสนุกกับรายละเอียดได้แบบครบทุกเม็ดจริงๆ เรียกได้ว่าดูงานสร้างก็คุ้มค่าการรอคอยมาปีนึงแล้วล่ะ